open-index/open-wikipedia-markdown huggingface dataset:
רובה שירות

[250px|ממוזער|שמאל|[M-16, רובה השירות האישי של רוב חיילי הכוחות המזוינים של ארצות הברית]]
**רובה שירות** הוא הרובה התקני שבו צבא מצייד את חייליו כנשק אישי. בצבאות המודרניים זהו לרוב רובה קרב, רובה סער או קרבין, ובעבר כלל גם רובים בריחיים. בחלק מהצבאות נהוג גם שהחיילים נושאים גם אקדח שירות שמשמש להגנה עצמית בימי שגרה ולגיבוי בשדה הקרב בעיתות מלחמה. הדרישות העיקריות מרובה שירות הן אמינות ועמידות לתנאי שטח קשים, וגם ביצועים טובים ותחזוקה קלה.

הסיבות לציוד כל חיילי הצבא ברובה אחיד הן החיסכון הגדול בלוגיסטיקה, תחזוקה ותחמושת שמאפשרת יצירת מערך אחיד ופריסתו בכלל היחידות והיחידות הלוחמות בפרט. החזקת מערך אחד של תחמושת וחלקי חילוף המיועדים לכלי אחד ונגזרותיו הוא זול ופשוט בהרבה מאשר החזקת מספר מערכי חימוש לשלל רובים, כל אחד עם התחמושת וחלקי החילוף הייחודיים לו. פישוט נוסף הוא בהכשרה ואימונים, הנובעים משימוש בכלי אחד ונגזרותיו, המאפשרת יצירת תורת הדרכה אחידה ויכולת של חיילים להשתמש בכלי נשק של חיילים אחרים. 

עם זאת, ברוב הצבאות רובה השירות איננו הרובה היחיד שנמצא בשירות, ולצד כלי נשק ייעודיים כגון מקלעים ורובי צלפים, ניתן למצוא בצבאות רבים מספר דגמים שמשרתים במקביל כרובי שירות. זהו, למשל, המצב בצה"ל: רובי השירות הם רובה M16 מקוצר, M4A1 קרבין, מיקרו-תבור ותבור X-95 פלאט-טופ. 

אחד מרובי השירות הנפוצים בעולם הוא ה-AK-47 "קלצ'ניקוב". רובי השירות של צבא ארצות הברית הם רובה M16 ו-M4 קרבין. רובה השירות של הכוחות המזוינים של בריטניה הוא SA80 וזה של צרפת הוא ה-FAMAS. אוסטריה, אוסטרליה, ניו זילנד, לוקסמבורג, אירלנד ומלזיה אימצו את ה-שטייר AUG.

[ממוזער|250px|רובה [M4A1 קרבין - רובה השירות הנוכחי של מג"ב ואחד מרובי השירות של צה"ל]]
[ממוזער|250px|[תבור X-95 פלאט-טופ - רובה השירות של חלק מחטיבות החי"ר בצה"ל]]

## רובי שירות בצה"ל, לפי סדר הכנסתם לשימוש
*  מאוזר K98 ("רובה צ'כי") - החל ממלחמת העצמאות ועד שנות ה-50 של המאה ה-20
*  מאוזר 98K מוסב - עד שנות ה-50 של המאה ה-20
*  רובה FN FAL - החל משנות ה-50 של המאה ה-20 עד 1974
*  רובה M16A1 ארוך - החל ממלחמת יום הכיפורים ואחריה הוחלף בגליל
*  גליל - החל ממלחמת יום הכיפורים ועד שנות ה-90 של המאה ה-20
*  רובה M16 ארוך ומקוצר - החל משנות ה-90 של המאה ה-20
*  M4A1 קרבין - החל משנת 2001
*  תבור CTAR-21 - בשנים 2006–2009
*  מיקרו-תבור - החל משנת 2009
*  תבור X-95 פלאט-טופ - החל משנת 2018

קטגוריה:נשק קל
קטגוריה:רובים
טחן

**טַחָן** (שם מדעי: *Aetobatus*) הוא סוג של דג סחוס מסדרת הטחנאים הקרובים לדגי המנטה והכנפתן הענקיים. הם משויכים למשפחת הטחניים אף שיש חוקרים הרואים בהם משפחה עצמאית (*Aetobatidae*).

הטחנים בעלי סנפירי חזה גדולים מאוד הנראים כמו כנפיים ומתפקדים באופן דומה. הם בעלי חוטם גדול עם שיפוע כלפי מעלה, עור כהה מנומר בלבן וזנב ארוך המייצב אותם. לעומת בטאים אחרים הם לא מסתתרים בחול ולא מוצלחים בהסוואה אך עדיין ניזונים מטרף קטן המצוי על הקרקעית כמו חסרי חוליות ימיים ודגים שונים. פיהם מצוי מתחת לגופם ומכיל שיניים נוקשות המותאמות לריסוק טרף קשה. מינים אלה גדולים מאוד, חלקם באורך מרבי של מעל 5 מ'.

הם חיים בכל האוקיינוסים באזורים הטרופיים. חלק מהמינים מגיעים גם לחופי ישראל.

## מינים
* Aetobatus flagellum
* Aetobatus laticeps 
* טחן נקוד (Aetobatus narinari)
* Aetobatus narutobiei 
* טחן עינוני (Aetobatus ocellatus)

**מינים נכחדים**:
* Aetobatus arcuatus
* Aetobatus cappettai 
* Aetobatus irregularis 
* Aetobatus punctatus
* Aetobatus poeyi 
* Aetobatus sinhaleyus

## קישורים חיצוניים

## הערות שוליים

קטגוריה:בעלי חיים שתוארו ב-1816
קטגוריה:טקסונים שתוארו בידי הנרי מארי דוקרוטאי דה בלנוויל
קטגוריה:טחניים
חיים שמרלר

הרב **חיים שמרלר** הוא רב וראש ישיבה חסידי, מקים ארגון הגפן וארגון שערי הוראה.

## ביוגרפיה

נולד לרב אליהו שמרלר, ראש ישיבת צאנז בנתניה.

הרב שמרלר הוא רב בית המדרש 'היכל צבי' רודניק של חסידי צאנז בירושלים.

כיהן כראש ישיבת אורייתא בין השנים תשס"ו - תשע"ז. בין השנים תשע"ז - תשע"ט הוא כיהן כראש ישיבת חיי תורה. שתי הישיבות מיועדות לבחורים מתבגרים, בגילאי קיבוץ.

בתשע"ג הוציא לאור את ספרו 'אוצרות אורייתא' שיעורים לפי סדר פרשיות התורה, משיעוריו שמסר בישיבת אורייתא באקטואליה בהלכה. בתשע"ז הוציא לאור מהדורה מורחבת, שני כרכים, בהוצאת עוז והדר.

לרב שמרלר סדרת שיעורים מוקלטים על כל התלמוד בבלי. וכן על כל שולחן ערוך, פרקי אבות וסדרת שיעורים על המועדים. רבי מרדכי הגר מוויז'ניץ מונסי נהג להקשיב לשיעוריו בשנותיו האחרונות, כשראייתו נחלשה.

## פעילות ציבורית
הרב שמרלר הקים את ארגון שערי הוראה (ע"ר), המעודד בחורים ואברכים בלימוד הלכה ובפרט בשולחן ערוך הרב. הארגון מקיים מדי שנה בכ"ד טבת (יום ההילולא של מרן בעל התניא זי"ע) אירוע הוקרה מפואר, במסגרתו מחולקים תעודות ומלגות לנבחנים. בתשע"ח הכריז על פרויקט 'מיין מסכת' ('המסכת שלי'), במסגרת הארגון. על פי התוכנית, כל בחור לומד ונבחן על מסכת אחת שבה הוא רוכש בקיאות רבה במיוחד. התוכנית על שמו של רבי מרדכי הגר האדמו"ר מוויז'ניץ מונסי. גם הקים על שמו את רשת ישיבות יום שישי 'אהבת מרדכי', ללימוד לפני שבת.

הקים את ארגון הגפן - מאגר שדכנים מהציבור החסידי והליטאי, וכן מאגר שמות לשידוכים. הארגון עורך כנסי הדרכה לשדכנים ולבחורים מבוגרים.

מכהן כחבר ועדת הרבנים של שיננא.

## משפחתו
*בנו הרב יעקב ישראל, חתן המשפיע הרב צבי מאיר זילברברג מנהיג חבורת נחלת יעקב בירושלים.
*בנו הרב מנחם מנדל, חתן הרב ישראל חיים וייס, האדמו"ר מספינקא
*חתנו הרב אשר שטרנבוך, בן הרב ברוך שטרנבוך רב קהילת ויז'ניץ במודיעין עילית ובן הרב אליהו שטרנבוך וחתן הרב מנחם ארנסטר.

## קישורים חיצוניים

* 
* חיים שמרלר - רדיו קול חי
* האדמו"ר מויז'ניץ מבקר בישיבת אורייתא - אתר לדעת
* בכנס של ארגון הגפן
* שיחה מיוחדת למצפים לשידוך, מפי הרב חיים שמרלר, באתר JDN
* מעמד חלוקת פרסים לתלמידים שנבחנו על שו"ע אדמו"ר הזקן
* הרב חיים שמרלר באתר JDN
* 

קטגוריה:חסידי צאנז-קלויזנבורג
קטגוריה:מחברי ספרות תורנית
קטגוריה:ראשי ישיבה חסידים בישראל
קטגוריה:ירושלים: רבנים
ת'אבת בן קיס בן שמאס

**ת'אבת בן קיס בן שמאס** (בערבית: **ثابت بن قيس بن شماس**) היה אחד מהסחאבה, בין המוסלמים הראשונים שאימצו את האסלאם לאחר מפגש עם מוחמד בעצמו.

הוא מילא תפקיד חשוב במפגש בו נקבע היורש של מוחמד אחרי מותו.

ישנן שתי גרסאות סותרות לגבי מותו, לפי האחת נהרג ככל הנראה בקרב בנג'ד בתקופת הח'ליפים ישרי הדרך. אך לפי מסורת מוסלמית-סינית הוא היה בין הראשונים שהגיעו לאזור סין על מנת להפיץ את האסלאם עוד בתקופת שושלת טאנג, ובסופו של דבר מת בהיותו בשינג'יאנג.

## הערות שוליים

קטגוריה:צחאבה
קטגוריה:נפטרים במאה ה-7
NGC 7793

**NGC 7793** היא גלקסיה ספירלית בקבוצת הכוכבים פסל, הנמצאת במרחק של כ-12.6 מיליון שנות אור ממערכת השמש ושייכת לקבוצת פסל. הגלקסיה נמצאת במרכז קבוצת פסל, כ-4.8 מעלות מדרום-דרום-מזרח לכוכב δ בפסל וכ-11.2 מעלות מצפון-צפון-מערב לכוכב הבולט אנקא. כ-7.5 מעלות מדרום-דרום-מזרח לה נמצאת NGC 55 ששייכת גם כן לקבוצת פסל.

## היסטוריה
לגלקסיה בהירות מדרגה 9.3 והיא התגלתה בשנת 1826 על ידי האסטרונום ג'יימס דנלופ והופיעה כערפילית מספר **608** בקטלוג הערפיליות וצבירי הכוכבים שפרסם בשנת 1828, כשהיא מתוארת כערפילית עמומה ועגולה שמתעבה מעט לכיוון המרכז. בשנת 1878 כלל ג'ון דרייר את הגלקסיה בתוספת שפרסם לקטלוג הכללי של ערפיליות וצבירי כוכבים של ג'ון הרשל תחת הציון **GC 6233**, כשהוא מייחס את גילויה לאסטרונום ג'ורג' פיליפס בונד ומתאר אותה כ"דמוית שביט", ובשנת 1888 הוא הכניס אותה לקטלוג הכללי החדש תחת הציון NGC 7793.

## תכונות
אורכה הזוויתי של NGC 7793 הוא כ-9.3 דקות קשת, שממרחקה שקול לקוטר של כ-34,000 שנות אור, כשליש מקוטרו של שביל החלב. מסתה מוערכת בכ- מסות שמש, כאחוז ממסת שביל החלב, כאשר מסת כוכבי הגלקסיה מהווה כ- מסות שמש ומסת הגז החופשי שבה היא כ- מסות שמש, כך שכמעט אין בה כלל חומר אפל. במרכז הגלקסיה יש מספר גדול של צבירי כוכבים בגילים שונים שנעים מ-10 מיליארד שנים ועד לעשרות מיליוני שנים בלבד ועדיין מתרחשת בו יצירה של כוכבים חדשים.

בגלקסיה נמצא אזור H II שנקרא S26 ושמתוכו נפלטת קרינה חזקה מתחום גלי הרדיו ועד לקרני-X. ספקטרום הקרינה מצביע על יינון חזק של החומר בתוך האזור ועל התפשטות מהירה של הגז במהירות שמגיעה ל-330 קילומטר בשנייה. נראה שהערפילית היא שארית סופרנובה שנוצרה לפני כ-40,000 שנים ובמרכזה יש מערכת כפולה של כוכב המקיף חור שחור. החור השחור סופח אליו חומר משכבותיו החיצוניות של הכוכב וכתוצאה מכך נפלטים סילונים של חומר מהמערכת ומתנגשים בשארית הסופרנובה, מה שגורם ליינון ולקרינה החריגים. בשנת 2008 נצפתה בגלקסיה סופרנובה מסוג II, שקיבלה את הסימון SN2008bk, והגיעה בשיאה לבהירות מדרגה 12.5. נראה שהמקור לסופרנובה היה על-ענק אדום עם מסה סביב 8.5 מסות שמש.

## קישורים חיצוניים

* 

## הערות שוליים

קטגוריה:גלקסיות ספירליות
קטגוריה:קבוצת הכוכבים פסל
קטגוריה:קבוצת פסל
קטגוריה:הקטלוג הכללי החדש
סהלה בנת סהיל

**סהלה בנת סהיל** (בערבית: **سهلة بنت سهيل**) הייתה אחת מהסחאבה של הנביא מוחמד. היא הייתה נשואה לאבו חוד'יפה בן עותבה, וביחד הם אימצו את סאלם מולא אבי חד'יפה (ער')

## הערות שוליים

קטגוריה:צחאבה
אבו חוד'יפה בן עותבה

**אבו חוד'יפה אבן עותבה אבן רביע** (בערבית: **أبو حذيفة بن عتبة**; תעתיק מדויק: **אבו חד'יפה בן עתבה**) היה אחד מהצחאבה של הנביא מוחמד.

הוא היה הבן של עותבה אבן רביע , אחד ממנהיגי שבט בני עבד שמס. הוא התחתן עם סהלה בנת סהיל.

היה אחיהם של וואליד אבן עותבה והינד בנת עותבה (אשתו של אבו סופיאן).

## הערות שוליים

קטגוריה:צחאבה
קטגוריה:נפטרים ב-633
אליהו פראנסיס

הרב **אליהו פראנסיס** (טבת תרל"ט, 10 בינואר 1879 – תשרי תש"ג, 25 בספטמבר 1942) היה דיין בסלוניקי ובאמסטרדם.

## ביוגרפיה
נולד בסלוניקי לבינוטא והרב משה, רב בעיר. בראשית דרכו היה מורה לעברית ולתלמוד בסלוניקי. בשנת 1924 מונה לדיין, וכיהן כממלא מקומו של הרב הראשי בעיר.

על אף שקיבל הצעות רבנות מיהודי מדינות רבות בחבל הבלקן ובגליפולי, סירב לעזוב את סלוניקי. הסיבה לכך הייתה מפני בקשת אימו שלא יעזוב את סלוניקי, שבה משפחתה התגוררה מדורי דורות. בשנת 1927, לאחר פטירת אימו, עלה אביו לארץ ישראל והתגורר בירושלים, תוך כדי שאמר לו שאם ברצונו לעזוב את סלוניקי, הרשות נתונה. לאור זאת ביקש לעלות, כאביו, לארץ ישראל. בשלב זה הוזמן על ידי הקהילה הספרדית של אמסטרדם לכהן אצלם כדיין, לאור זאת שבקהילת הספרדים המקומית לא היה מועמד ראוי. לאחר הפצרות, נעתר לבקשתם.

בשנת 1928 הגיע לאמסטרדם, ונבחן אצל ועדה בה היו בין היתר אברהם שמשון אונדרוויזר (רב הקהילה דאז) והרב אליעזר סרלואיס (דיין, לימים רב הקהילה). לאחר הבחינה מונה לדיין בעיר, תפקיד אותו מילא עד מותו בשואה.

באחד הטרנספורטים הובא לאושוויץ, וב-25 בספטמבר 1942 הוכנס לתאי הגזים, יחד עם שנים מבניו.

## לקריאה נוספת
* יוסף אונדרווייזר (תקציר ממאמרו), **הרב ר' אליהו פראנסיס**, בתוך: יצחק לוין (עורך), אלה אזכרה: אוסף תולדות קדושי ת"ש-תש"ה, כרך א, ניו יורק: המכון לחקר בעיות היהדות החרדית, תשט"ו, עמ' 92–94.

קטגוריה:רבנים שנספו במחנה ההשמדה אושוויץ
קטגוריה:רבנים הולנדים
קטגוריה:רבנים יוונים
קטגוריה:סלוניקי: רבנים
קטגוריה:דיינים
קטגוריה:אמסטרדם: רבנים
קטגוריה:ילידי 1879
קטגוריה:נפטרים ב-1942
וולוו B8R

**וולוו B8R** (בשוודית: **Volvo B8R**) היא סדרת אוטובוסים המיוצרת במגוון שלדות, מתוצרת וולוו אוטובוסים השוודית, אשר מיוצרת משנת 2013 ועד היום.

"וולוו B8R" שווק בישראל, לשימוש חברת קווים.

## מאפיינים
* דגמי "וולוו B8R" מיוצרים בשוודיה, ברזיל והפיליפינים
* מדרגה ליד דלת הכניסה
* מנועי דיזל טורבו

## תמונות

קובץ:Volvo9500-B8R-demo.jpg  | "וולוו B8R" דגם "9500"
קובץ:Midttrafik bus line 123 on Havnegade.jpg  | "וולוו B8R" דגם "8900"
קובץ:Volvo9700S-UG-B8R-6x2-Brakar.jpg | "וולוו B8R" דגם "9700S"
קובץ:Midttrafik bus line 200 on Nørrebrogade 02.jpg | "וולוו B8R"
קובץ:Weston-super-Mare Coach Park - North Dorset YX16NWM.JPG | "וולוו B8R"


## ראו גם
* וולוו B7R

## קישורים חיצוניים

* 

## הערות שוליים

קטגוריה:דגמי אוטובוסים
B8R
קטגוריה:כלי רכב שהושקו ב-2013
קטגוריה:כלי רכב שוודיים
טריגון מגובשש

**טריגון מגובשש** (שם מדעי: *Dasyatis centroura*) הוא מין של טריגון החי במימי החופים של האוקיינוס האטלנטי ובימים הקשורים אליו כמו הים התיכון.
## תפוצה
הוא מצוי ממפרץ ביסקאיה לאנגולה וכן באיים הקנרים ומדיירה במזרח האוקיינוס האטלנטי ובמערב מצוי מניו אינגלנד לפלורידה וצפון מפרץ מקסיקו ומצוי גם לחופי ונצואלה עד ארגנטינה ובמערכת שוניות המחסום בבליז. הטריגון מצוי באזורים טרופיים של 15–20 מעלות ומצוי עד לעומק 50 מ' מתחת למים. בדרך כלל הוא נפוץ סביב אזורי חול ואדמות בוץ ימיות וכן בשוניות אלמוגים כמו בבליז. חלק מהטריגונים נכנסים גם למים מליחים של שפכי נהרות.
## מאפיינים
זהו טריגון גדול באורך 4.3 מטר, רוחב 2.6 מטר ומשקל 360 קילוגרם, כשהנקבות גדולות מהזכרים. צבעו כחול-אפור ולעיתים הוא מכוסה בחול, מה שעוזר להסוואתו. יש לו חורי עיניים גדולים ומוגבהים ופתחי זימים מאחורי העיניים. הפה מצוי בתחתית הגוף והוא מלא שיניים חדות. סנפירי החזה הארוכים דומים לכנפיים ונפרשים לאורך הגוף, מזכיר יהלום והזנב ארוך מאוד ובעל שוט דוקרני מאוד. הנקבות יולדות צאצאים חיים.

הטריגון ניזון מדגי גרם (כמו צלופחוליים וספרוסיים), סרטנים, תולעים ורכיכות ימיות שונות שהוא מוצא בחול. הוא מותקף בידי כרישים גדולים יותר ובעיקר פטישן פגום-חרטום. להגנתו הוא מצליף בזנבו הדוקרני.

## קישורים חיצוניים

## הערות שוליים

קטגוריה:בעלי חיים שתוארו ב-1815
קטגוריה:טקסונים שתוארו בידי סמואל ל. מיצ'יל
קטגוריה:טריגוניים
קטגוריה:מגה-פאונה של האוקיינוס האטלנטי
קטגוריה:דגי האוקיינוס האטלנטי
טריגון כנוף-זנב

**טריגון כנוף-זנב** (שם מדעי: *Pastinachus sephen*) הוא מין של טריגון שבסדרת הטחנאים. הוא חי בימים הטרופיים של האזור האינדו פסיפי ממזרח אפריקה וים סוף עד לאוסטרליה וכן למלנזיה ולמיקרונזיה. טריגונים אלה ידועים גם במנהגם להיכנס למים מתוקים בנהרות שונים למשל הגנגס שבהודו, בו נמצאו טריגונים במרחק 2,200 ק"מ מהאוקיינוס.

טריגון זה בעל צבעים חום-כתום עד ירוק-זית והבטן בהירה. הוא בעל סנפירי חזה רחבים מאוד המתנופפים ועוזרים לו לשחות והוא בעל זנב ארוך שבקצהו מעין "דגל" שחור מתנפנף כלפי מטה ובקצה הזנב ישנו עוקץ המכיל ארס. אורך הטריגון עד 3 מטר, רוחבו 1.5 מטר ומשקלו עד 250 קילוגרם.

הוא חי סביב קרקעית חופים חוליים ושוניות אלמוגים בימים טרופיים בעומק של עד 60 מ'. הוא ניזון בחול מדגי גרם כמו שרבובוניים, נימיים וסוליתיים וכן מסרטנאים, תולעים טבעתיות ורכיכות שונות. טורפיו כוללים כרישים גדולים כמו פטישניים ומיני כרישיים וכן דולפינן אנקולי. במפרץ הכרישים הטריגונים שוחים למים רדודים מאוד בעת הגאות ומתקהלים, מפנים לאויביהם את זנבם הדוקרני כדי להתגונן. באזורים אחרים הם מתקהלים יחד עם טחנים נקודים.

## קישורים חיצוניים

## הערות שוליים

קטגוריה:בעלי חיים שתוארו ב-1775
קטגוריה:טקסונים שתוארו בידי פטר פורסקל
קטגוריה:טריגוניים
קטגוריה:מגה-פאונה של האוקיינוס השקט
קטגוריה:מגה-פאונה של האוקיינוס ההודי
שרבובוניים

**שרבובוניים** (שם מדעי: Leiognathidae) היא משפחת דגים שוכני ים מתת-סדרת דמויי-דקר שבסדרת הדקראים. הם חיים בימים רדודים במי האוקיינוס ההודי והאוקיינוס השקט, אף שכמה מינים היגרו לים התיכון ומהווים דגי מאכל, מהם יוצרים את המנה bagoong.
## מאפיינים
אלו דגים קטנים בעלי גוף מוגבה ודק וצבעם כחול כסוף. יש להם עיניים מגודלות ופיות קטנים המשמשים ללקיטת חסרי חוליות קטנים. הסנפיר הגבי מעוטר בקוצי סנפיר היוצרים מפרש עד לזנב וגם סנפיר השת בעל קוצי סנפיר דומים. אורכם עד 28 ס"מ. בתוך גרונם יש להם איברים זוהרים בתוך גרונם המאירים בידי חיידקים מיוחדים החיים שם.

## מיון
*משפחה **שרבובוניים** (Leiognathidae)
**סוג ומין יחיד שַׁרְבּוּבוֹן מְקֻוְקָו (*Aurigequula fasciata*)
**סוג *Equulites*
**סוג *Eubleekeria*
**סוג *Gazza*
**סוג *Karalla*
**סוג *Leiognathus*
**סוג *Nuchequula*
**סוג *Photolateralis*
**סוג *Photopectoralis*
**סוג *Secutor*

## קישורים חיצוניים

* 

קטגוריה:בעלי חיים שתוארו ב-1893
קטגוריה:טקסונים שתוארו בידי תאודור גיל
קטגוריה:דמויי-דקר
ועדת השתיים

**ועדת השתיים** הוא הכינוי המקובל לוועדה מייעצת הפועלת בהתנדבות מטעם נשיא בית המשפט העליון. שמה המלא: **הוועדה המייעצת לנשיאת בית המשפט העליון בנוגע לאפשרויות קידום שופטי בתי משפט השלום**. הוועדה מסייעת לאיסוף מידע על המועמדים למינוי כשופטים לבתי משפט מחוזיים בישראל, ומגבשת המלצות על קידומם לצורך גיבוש עמדת נציגי בית המשפט העליון בדיוני הוועדה לבחירת שופטים. הוועדה מכונה 'ועדת השתיים' מכיוון שמאז היוודע דבר קיומה היא מורכבת משתי שופטות בדימוס.

ממצאיה של הוועדה נשמרו בסוד, ועד לשנת 2015 אף לא פורסם על קיומה. הנהלת בתי המשפט דחתה בקשות לעיון במסמכי הוועדה בטענה שמדובר בדיונים סודיים של הוועדה לבחירת שופטים, אשר אינה כפופה לחוק חופש המידע. ערעורים על החלטה זו שהוגשו על ידי התנועה למשילות ודמוקרטיה נדחו בידי בית המשפט המחוזי והעליון. בית המשפט העליון הוסיף ודחה בקשה לדיון נוסף, משמצא כי פסק הדין בסוגיה לא קבע הלכה חדשה.

ועדת השתיים הוקמה בשנת 2007 על ידי נשיאת בית המשפט העליון דורית ביניש, שמינתה את השופטים בדימוס דליה דורנר ושלום ברנר. החל מתקופת נשיאותה של השופטת מרים נאור כיהנו בוועדה השופטות בדימוס עדנה ארבל ואורית אפעל-גבאי. לפי הנשיאה מרים נאור, הנשיאה ביניש הודיעה על מינוי הוועדה המיעצת בישיבת הוועדה לבחירת שופטים. לטענתה, השאיפה היא ש"הליך הקידום יהיה מעמיק ומקיף ככל האפשר".

בשנת 2019, הנשיאה אסתר חיות החליטה שסיכום המלצת ועדת השתיים יועבר כדבר שבשגרה לכל חברי הוועדה לבחירת שופטים וכן לשופטים שהמליצה שלא לקדם. דיוני הוועדה עצמם יישארו חסויים, כפי שהסבירה הנשיאה חיות, בשל חשש לפגיעה בפרטיות המועמדים: "המידע על השופטים כולל נתונים אישיים ומקצועיים רבים. חשיפת הטעמים המפורטים שבגינם ממליצה הוועדה כי אין מקום לקדם שופט או שופטת מסוימים לבית־המשפט המחוזי, עלולה לפגוע במעמדו בבית משפט השלום שבו הוא מכהן".

## קישורים חיצוניים
* 
*זיו קריסטל, הנשיאה נאור על "ועדת השתיים": לא סודית ולא מסננת, פוסטה, 31 באוגוסט 2015
* 
* זאב לב “ועדת השתיים”: השופטים דורשים שקיפות מכולם, חוץ מעצמם, מידה, 17 בדצמבר 2017.
* 
* 

## הערות שוליים

קטגוריה:ישראל: הרשות השופטת
טריגון כד-אף

**טריגון כד-אף** (שם מדעי: *Pteroplatytrygon violacea*) הוא מין דג סחוס ממשפחת הטריגוניים החי בכל האוקיינוסים עד לעומק 100 מטר. הוא נפוץ גם בימים רדודים שונים. זהו המין היחיד בסוגו.
## מאפיינים
לטריגון כד-אף סנפירי חזה גדולים ומעוגלים הרחבים יותר מאורך כל הגוף, למעט הזנב הדק, וצבעו כחול כהה עד שחור. הוא מגיע לאורך 1.3 מטר ולרוחב 59 ס"מ. פרטים בשבי הגיעו לרוחב 68 ס"מ ומשקל 13 ק"ג בזכרים ולרוחב 94 ס"מ ומשקל 49 ק"ג בנקבות, הגדולות יותר. טריגון זה "מעופף" מעל הגלים בתנועה המזכירה את הטחנים. עם זאת הוא נמוך מהם, בעל ראשים שטוחים ועיניים קטנות. כמו שאר הבטאים הפה מצוי בתחתית הגוף. טריגונים אלה משריצים 4–13 צאצאים בשנה.

הטריגון שוחה בים הפתוח בכל האוקיינוסים בימים טרופיים, סובטרופיים וממוזגים והוא מין הטריגון היחיד המעדיף שחייה באוקיינוס מאשר בימים רדודים. הוא שוחה עד לעומק 100 מטר. לעיתים הוא יצלול מתחת לעומק 380 מטר, אך הוא ימות אם הוא יצלול למים קרים מדי (באזור 15 מעלות). הטריגון נודד באוקיינוס בחיפוש אחרי נתיבי מזון.

מזונו כולל יצורי ים השוחים בזרם כמו קריל, זחלי סרטנים, שטצדאים, מדוזות, מסרקניות, דיונונים שונים, תמנונאים וחשופיות ים שוחות. הוא ניזון גם מדגי גרם כמו מקרל, סרדינים, סוסוני ים וחדקוציים. הוא עצמו צריך להסתוות כדי להימלט מטורפי אוקיינוס כמו עמלץ לבן, כריש ארך-גף ולווייתני שיניים.

## קישורים חיצוניים

## הערות שוליים

קטגוריה:בעלי חיים שתוארו ב-1832
קטגוריה:טקסונים שתוארו בידי שארל לוסיאן בונפרטה
קטגוריה:טריגוניים
קטגוריה:דגי סחוס יחידים בסוגם
קטגוריה:מגה-פאונה ימית
קטגוריה:דגים קוסמופוליטיים
קרייזלר וליאנט VG

**קרייזלר וליאנט VG** (באנגלית: **Chrysler Valiant VG**) היא מכונית סלון מתוצרת יצרנית הרכב **קרייזלר אוסטרליה** ("Chrysler Australia" ) (שם רשמי: "FCA Australia",שם מלא: "Chrysler Australia Ltd / FCA Australie"), חברת בת של קבוצת קרייזלר, אשר יוצר בין השנים 1970–1971.

סך הכול יוצרו 52,944 יחידות.

## תצורות "קרייזלר וליאנט VG"
* 4 דלתות - סדאן
* 2 דלתות - הרדטופ
* 5 דלתות - סטיישן
* 2 דלתות - טנדר (Dodge VG utility)

## דגמי "קרייזלר וליאנט VG"
* "Valiant sedan (M-41"
* "Valiant hardtop (M-23)"
* "Valiant Safari wagon (M-45)"
* "Valiant Pacer sedan (S-41)"
* "Valiant Pacer hardtop (S-23)"
* "Valiant Regal sedan (H-41)"
* "Valiant Regal hardtop (H-23)"
* "Valiant Regal Safari wagon (H-45)"
* "Valiant Regal 770 sedan"
* "Valiant Regal 770 hardtop"
* "Valiant Wayfarer utility (L-20)"

## תמונות

קובץ:Chrysler Valiant hardtop.jpg  | "קרייזלר וליאנט VG", הרדטוף, 2 דלתות - קופה
קובץ:1970 Chrysler Valiant (VG) hardtop (21425174042).jpg | "קרייזלר וליאנט VG", הרדטוף, 2 דלתות - קופה, שנת 1970
קובץ:Chrysler Valiant VG Pacer Hardtop (17259183822).jpg | "קרייזלר וליאנט VG", הרדטוף, 2 דלתות - קופה
קובץ:1970 Chrysler Valiant VG Regal Sedan (21758221234).jpg | "קרייזלר וליאנט VG", דגם "Regal Sedan" שנת 1970 
קובץ:1971 Chrysler Valiant Regal (VG) (31781008814).jpg | "קרייזלר וליאנט VG", דגם "Regal Sedan" שנת 1971 
קובץ:1970 Chrysler VG Valiant Regal (5987639474).jpg | "קרייזלר וליאנט VG", דגם "Regal Sedan" שנת 1970 - מבט לתא הנהג 
קובץ:1970-1971 Chrysler Valiant (VG) sedan (2016-11-12) 02.jpg  | "קרייזלר וליאנט VG"
קובץ:1970-1971 Chrysler Valiant (VG) sedan (2016-11-12) 01.jpg  | "קרייזלר וליאנט VG"
קובץ:Chrysler Valiant VG (15037342397).jpg | "קרייזלר וליאנט VG"
קובץ:1970 Chrysler Valiant (VG) Pacer sedan (21055156208).jpg | "קרייזלר וליאנט VG", דגם "Pacer sedan" שנת 1970
קובץ:1970 Chrysler Valiant Safari (VG) (28430368106).jpg  | "קרייזלר וליאנט VG" דגם "Safari" - סטיישן, שנת 1970
קובץ:1971 Chrysler Valiant (VG) Regal Safari station wagon (2015-07-10) 01.jpg | "קרייזלר וליאנט VG" דגם "Safari" - סטיישן, שנת 1971
קובץ:1971 Chrysler Valiant (VG) Regal Safari station wagon (2015-07-10) 02.jpg | "קרייזלר וליאנט VG" דגם "Safari" - סטיישן, שנת 1971
קובץ:1971 Chrysler Valiant Wayfarer (VG) (30617378021).jpg | "קרייזלר וליאנט VG" דגם "Wayfarer" - טנדר, שנת 1971
קובץ:Dodge VG Utility.jpg | "קרייזלר וליאנט VG" - (קרוי גם: "Dodge VG Utility") טנדר
קובץ:Chrysler VG Dodge Ute (16631113011).jpg | "קרייזלר וליאנט VG" - (קרוי גם: "Dodge VG Utility") טנדר
קובץ:1970 Chrysler VG Valiant convertible (6336932530).jpg | "קרייזלר וליאנט VG" דגם קבריולט שנת 1970


## ראו גם
* קרייזלר
* פלימות' ואליאנט
* קרייזלר וליאנט SV1 
* קרייזלר וליאנט AP5
* קרייזלר וליאנט AP6
* קרייזלר וליאנט VF
* קרייזלר וליאנט VH
* קרייזלר וליאנט VJ

## קישורים חיצוניים

* 

## הערות שוליים

קטגוריה:מכוניות סלון
קטגוריה:מכוניות קופה
קטגוריה:מכוניות סטיישן
קטגוריה:טנדרים
קטגוריה:דגמי מכוניות שהושקו ב-1970
קטגוריה:כלי רכב המיוצרים באוסטרליה
VG
רציף ויקטוריה ואלפרד

ממוזער|מלון ויקטוריה ואלפרד ברציף ויקטוריה ואלפרד
**רציף ויקטוריה ואלפרד** (באנגלית: **Victoria & Alfred Waterfront**; או בקיצור רציף V&A (**רציף וי אנד איי**) (באנגלית: **V&A Waterfront**) הוא אזור נופש ופנאי בעיר קייפטאון שבדרום אפריקה, לחוף נמל מפרץ טייבל (נמל מפרץ הר השולחן) שבאוקיינוס האטלנטי, לרגלי הר השולחן.

שטח המתחם 1,214 דונמים, והוא ממוקם בתחום הנמל הפעיל הוותיק ביותר של דרום אפריקה. הוא פותח לשימוש כאזור פנאי ומגורים בתכנונו של אדריאן ואן דר ויוור ( Adrian van der Vyver), ששימר את המראה הוויקטוריאני של האזור. במתחם מבקרים יותר מ-23 מיליון איש מדי שנה, והוא אתר התיירות הפופולרי ביותר בדרום אפריקה; כך לדוגמה בדצמבר 2016 ביקרו במתחם כ-3 מיליון מבקרים, וב-31 בדצמבר 2016 ביקרו במתחם 180,000 מבקרים ביום אחד.

במתחם מצויים 22 אתרי מורשת לאומית של דרום אפריקה, 450 חנויות, 80 מסעדות, בתי קפה ופאבים ומספר מלונות ומוזיאונים.

## היסטוריה
ממוזער|268x268 פיקסלים|מגדל השעון שברציף ויקטוריה ואלפרד - נבנה בשנת 1882.
הנסיך אלפרד, בנה השני של המלכה ויקטוריה, ביקר במושבת נמל השולחן (Cape Colony harbour) בשנת 1860 בהיותו בן 16, עת שהיה צוער על אוניית הוד מלכותה יוריאלוס (*Euryalus*), והיה בן משפחת המלוכה הראשון שביקר במושבה. הנמל הצבאי שבמקום נקרא על שמו, ועל שם אימו בעקבות הביקור.

## מסחר
במתחם 450 חנויות, ובהן חנויות אופנה, תכשיטים, מוצרי עור, אלקטרוניקה, ומזכרות לתיירים. כמו כן במתחם נמל פעיל.

## פיתוח
אזור הממגורות של הנמל פותח בשנת 2017 והוקם בו מוזיאון זייץ לאמנות אפריקאית עכשווית.

## אתרים במתחם
* מוזיאון שאבונס באטרי
* רציף המעבורות לרובן איילנד
* אקווריום שני האוקיינוסים
* בית הספר למנהל עסקים של אוניברסיטת קייפטאון

## קישורים חיצוניים

* 
* היסטוריה של פיתוח המתחם

## הערות שוליים

קטגוריה:קייפטאון: תחבורה
קטגוריה:קייפטאון: מרכזי קניות
קטגוריה:דרום אפריקה: נמלים
קטגוריה:קייפטאון: תיירות
קטגוריה:קייפטאון: מבנים
מפת טורגו

250px|ממוזער|שמאל|שרטוט המפה הכולל את שמות כל העצמים המופיעים בה. הצפון מימין, הדרום משמאל, המזרח כלפי מעלה והמערב בתחתית המפה.
[250px|ממוזער|שמאל|[איל סן לואי כפי שמוצג במפה]]
**מפת טורגו** (בצרפתית: **Plan de Turgot**) היא מפה של העיר פריז ששורטטה בשנים 1734–1736 על ידי הקרטוגרף, הצייר והמורה לפרספקטיבה לואי ברטז  ביוזמת ראש עיריית פריז מישל-אטיין טורגו . המפה מתארת את שטח העיר בין הרובע הראשון לרובע האחד עשר של פריז מלמעלה בהיטל איזומטרי מצפון-מערב לדרום-מזרח ובקנה מידה של 1:400 לערך. היא פורסמה ב-1739 באטלס שכלל 20 גיליונות מלבניים לא-חופפים (בגודל של 50X80 ס"מ). לוחות הנחושת המקוריים ששימשו לדפוס התחריט של המפה שמורים במוזיאון הלובר, שאף הדפיס מהם עותקים נוספים במהלך השנים. המפה מפורטת ומדויקת ביותר וכוללת את כל המבנים ואת כל רחובות העיר וסמטאותיה, והיא הייצוג הגרפי הראשון בעל פירוט ודיוק כה רב. על מנת לאפשר את המדידה והציור המדויק הוענק לדה ברטז רישיון מיוחד להיכנס לכל חצר ולכל מבנה בעיר.





## קישורים חיצוניים

* מפת טורוגו באוסף המפות של דייוויד ראמזי

טורגו
קטגוריה:פריז: היסטוריה
קטגוריה:פריז: גאוגרפיה
קטגוריה:יצירות המאה ה-18
קמטק

**קמטק בע"מ** (באנגלית: **.Camtek Ltd**), חברת בת של קבוצת פריורטק, היא יצרנית מובילה של ציוד בדיקה ומדידה, וספקית של תוכנה לתעשיית המוליכים למחצה. בסיס החברה באזור התעשייה רמת גבריאל, מגדל העמק. קמטק היא חברה ציבורית ומניותיה נסחרות בנאסד"ק ובבורסה לניירות ערך בתל אביב. מניית החברה כלולה במדד תל אביב 35.

## היסטוריה
קמטק נוסדה בשנת 1987 במגדל העמק. בשנת 2000 ביצעה הנפקה בנאסד"ק, גייסה 39 מיליון דולר והפכה לחברה ציבורית.

בשנת 2001 רכשה את חברת "אינספקטק" מכרמיאל תמורת 2.25 מיליון דולר במזומן. אינספקטק נוסדה ב-1997 על ידי מיכאל גפן, שכיהן כמנכ"ל, ופיתחה מערכת לבדיקת תהליך הייצור של מעגלים מודפסים. בשנת 2005 החלו מניות החברה להיסחר בבורסה לניירות ערך בתל אביב. באותה שנה גם תבעה את חברת "אורבוטק" בטענה שפעלה להכשיל הנפקת מניות שנייה שלה, בה ביקשה לגייס 50 מיליון דולר בנאסד"ק. זאת לאחר ש"אורבוטק", שהיא מתחרה ישירה של קמטק, פנתה לבית המשפט והוציאה צו מניעה זמני שאסר על קמטק ייצור ושיווק של שתי מערכות חדשניות שלה.

בשנת 2017 קרן השקעות סינית רכשה את פעילות בדיקת המעגלים המודפסים של קמטק תמורת 32 מיליון דולר, וקמטק בחרה להתמקד בפתרונות בדיקה לתהליכי הייצור בתעשיית המוליכים למחצה, שהם רווחיים יותר.

בפברואר 2019 חתמה החברה על הסכם עם חברת כרומה (Chroma) הטאיוואנית, לפיו פריורטק תמכור לכרומה 6.1 מיליון מניות קמטק, שהן 16% מהונה של החברה הבת, תמורת 58.1 מיליון דולר.

בספטמבר 2023 רכשה קמטק תמורת כמאה מיליון דולר את חברת "FRT Metrology" הגרמנית, העוסקת אף בתחום המדידה לתעשיית השבבים, בנושאים המשלימים את קו המוצרים של קמטק.

לחברה שמונה משרדים ברחבי העולם: בסין, יפן, קוריאה, סינגפור, ארצות הברית ואירופה. היא מעסיקה כ-565 עובדים.

## מוצרים
קמטק מפתחת מערכות בדיקה ומדידה אוטומטיות, מערכות המשמשות לייעול תהליכי הייצור והגברת התפוקה אצל יצרנים בתעשיית המוליכים למחצה, בהם שוק המארזים המתקדמים (Advanced Packaging), זיכרונות, CMOS Image Sensors, MEMES, ו-RF.

נכון לשנת 2018, קמטק מכרה כ-900 מערכות לבדיקה ומדידה של רכיבים בשוק המוליכים למחצה ב-40 מדינות.

## קישורים חיצוניים
* 

* 

## הערות שוליים

קטגוריה:תעשיית אלקטרוניקה בישראל
קטגוריה:מגדל העמק: חברות
קטגוריה:חברות הנסחרות בבורסה לניירות ערך בתל אביב
קטגוריה:חברות ישראליות הנסחרות בנאסד"ק
קטגוריה:חברות הנסחרות ביותר מבורסה אחת
נטליה טימאקובה

**נטליה אלכסנדרובנה טימאקובה **(ברוסית: **Наталья Александровна Тимакова**; נולדה ב-12 באפריל 1975, אלמטי, קזחסטן הסובייטית, ברית המועצות) היא אשת עסקים, מדינאית ועיתונאית רוסייה. מכהנת כסגניתו של יושב ראש בנק ונשאקונומבנק מאז 17 בספטמבר 2018.

כיהנה בעבר כמזכירת העיתונות של ראש ממשלת הפדרציה הרוסית (2012-2018) ומזכירת העיתונות של נשיא הפדרציה הרוסית (2008-2012).

## ביוגרפיה
היא נולדה בקזחסטן ב-12 באפריל 1975. אך גדלה בעיירה קוטקובו, שבפרברי מוסקבה. הוריה של נטליה טימקובה חיו שם לפני שנולדה ושניהם עבדו כמהנדסים בחברה ממשלתית. לאחר הלימודים בבית הספר, נטליה התקבלה לאוניברסיטה ההומניטארית במוסקבה ולאחר מכן למדה בפקולטה לפילוסופיה. שם החלה לכתוב את המאמרים שלה.

ב-1998 סיימה את לימודי הפילוסופיה באוניברסיטת מוסקבה.
## קריירה
הרצון להיות עיתונאית ולצלול לתוך עולם החדשות והעיתונות הגיע לנטליה בצעירותה. מאז 1995, כסטודנטית, כשהחלה את הקריירה שלה עבדה כעיתונאית, תחילה במחלקה הפוליטית של מערכת העיתון "הקומסומולץ המוסקבאי". שם עבדה במשך שנתיים. בשנת 1997 עברה נטליה בבית ההוצאה קומרסנט, ככתבת פוליטית במערכת העיתון.

בשנת 1996 הייתה חברה בקמפיין הבחירות לנשיאות של בוריס ילצין. בשנים 1997–1999.

ממרץ ועד אוקטובר 1999 הייתה הפרשנית הפוליטית של סוכנות הידיעות "אינטרפקס". באוקטובר 1999 מונתה לממלאת מקומו של דובר ראש הממשלה דאז ולדימיר פוטין ועבדה במקביל כסגנית מנהל המחלקה למידע ממשלתי בקרמלין. ב-11 בנובמבר 1999 לאחר מינויו של מיכאיל קוז'וחוב לדובר הנשיא, התמקדה בעבודה כסגנית מנהל המחלקה למידע ממשלתי.

בשנת 2000 — עברה לקרמלין ועבדה בלשכת הנשיא. בשנים 2000—2002, מונתה לסגני ראש מינהל העיתונות של הנשיא. בשנים 2002—2004, הפכה לסגנית דובר הקרמלין. בשנים 2004—2008 ניהלה את מחלקת ההסברה והדוברות של הנשיא. מה-13 במאי 2008 ועד ה-21 במאי 2012, כיהנה כדוברת הקרמלין ודוברתו של נשיא רוסיה דאז, דמיטרי מדבדב. היא המשיכה לכהן כדוברת של מדבדב גם לאחר ה-22 במאי 2012, כשמונתה לדוברת ראש הממשלה ולסגנית מזכיר הממשלה תפקיד שמילאה עד קיץ 2018.

ב-18 בספטמבר 2018 עברה רשמית למגזר הפרטי כשהתקבלה לעבוד בונשאקונומבנק.

## משפחתה
היא נשואה לאלכסנדר בודברג שמאז 1991 עבד בתור עיתונאי בעיתון "הקומסומולץ המוסקבאי". מ-1996, היה חבר במה שמכונה "בריכת הקרמלין", קבוצת עיתונאים שמסקרת את פעילות נשיא רוסיה. מאז העשור השני של המאה העשרים ואחת הוא עוסק ביחסי ציבור ומשמש כיועץ לנשיא בנק VTB.

## לקריאה נוספת
גבורגיאן נ., טימאקובה נ., קולסניקוב א.בגוף ראשון: שיחות עם ולדימיר פוטין. — מוסקבה: Vagrius, 2000. — .

## קישורים חיצוניים

*דוברת ראש הממשלה בפורטל ממשלת רוסיה
* **[http://n_timakova.livejournal.com/ n_timakova]** באתר LiveJournal

## הערות שוליים

קטגוריה:עיתונאים רוסים
קטגוריה:דוברי ראש ממשלת רוסיה
קטגוריה:דוברי הקרמלין
קטגוריה:רוסיות שנולדו ב-1975
קטגוריה:רוסים שנולדו ב-1975
טריגון אמריקאי

**טריגון אמריקאי** (שם מדעי: *Hypanus americana*; מכונה גם **טריגון דרומי**) הוא מין דג סחוס ממשפחת הטריגוניים החי במימי החופים של האוקיינוס האטלנטי המערבי. תפוצתו משתרעת לחופי אמריקה מניו ג'רזי לדרום ברזיל.

## מאפיינים
טריגון זה בעל סנפירי חזה רחבים היוצרים צורת יהלום ועוזרים לו "לרחף" במים. צבעו חום-אפור עד ירוק-זית והתחתית לבנה. לעיתים הוא מכוסה בחול ועורו הקשיח צבע בלבן. הטריגון בעל קצר עם עיניים מוגבהות מעל שאר הראש ומאחוריהם פתחי זימים גדולים. לאורך רכס הגב ועד הזנב ישנם קוצים קטנים והזנב הארוך מכיל דוקרן ארסי בקצה, שאיננו קטלני אך עלול להכאיב. רוחב הטריגון יכול להגיע ל-67 ס"מ בזכרים ו-150 ס"מ בנקבות. האורך המקסימלי הוא 2 מטרים והמשקל המקסימלי מגיע ל-135 ק"ג. טריגון זה יכול לחיות 28 שנה.

הטריגון שוחה במי חופים טרופיים בבדידות או בקבוצות, דבר שקורה בזמן הרבייה. הם שוחים מעל החול וצדים דגי גרם, תולעים, סרטנים, רכיכות ועוד. הוא מחפש כל דבר אפשרי לאכילה ומנצל כל אפשרות לציד טוב. לעיתים הטריגון צד בשיתוף עם קורמורנים. כדי לחמוק מטורפים כמו פטישניים הוא מסתתר בחול ומנופף בסנפיר הזנב הארסי שלו.

טריגון זה ידוע בשחייה שלו באזורים מסוימים כמו גראנד קיימן שבאיי קיימן ואיי בהאמה לצד צוללנים. בשרטונים שבאיי טרקס וקייקוס ישנו מקום מיוחד לצלילה עם טריגונים - "Stingray City" , בו הטריגונים ניזונים מידיים של אנשים, המביאים להם חתיכות דגים ומתחככים איתם. ואולם יש כמה חוקרים הסוברים שהתנהגות זו יכולה לפתח בעיות התנהגות אצל הטריגונים ולגרום להעברת מחלות אליהם.

## קישורים חיצוניים

## הערות שוליים

[ימין|ממוזער|צוללן משחק עם טריגונים ב[גראנד קיימן]]

קטגוריה:בעלי חיים שתוארו ב-1928
קטגוריה:טקסונים שתוארו בידי סמואל הילדהברנד
קטגוריה:טריגוניים
קטגוריה:מגה-פאונה של האוקיינוס האטלנטי
יחסי ארצות הברית – דומיניקה

**יחסי ארצות הברית–דומיניקה** הם היחסים ההדדיים המתנהלים בין ארצות הברית לבין דומיניקה.

## סקירה
לארצות הברית ולחבר העמים של דומיניקה יש יחסים דו-צדדיים חיוביים. ארצות הברית תומכת במאמציה של הממשלה הדומיניקנית להרחיב את הבסיס הכלכלי שלה ולספק רמת חיים גבוהה יותר לאזרחיה. הסיוע האמריקני מועבר בעיקר באמצעות סוכנויות רב-צדדיות כמו הבנק העולמי והבנק לפיתוח הקריביים (CDB), וכן באמצעות משרד הסוכנות האמריקנית לפיתוח בינלאומי (USAID) בברידג'טאון, ברבדוס. חיל השלום גם מספק סיוע טכני למדינה, ומתנדביו ששוכנים באי עובדים בעיקר בתחומי החינוך, התפתחות הנוער, והבריאות.

ארצות הברית ודומיניקה פועלות יחד במאבק בסמים בלתי חוקיים. דומיניקה משתפת פעולה עם סוכנויות בארצות הברית ומשתתפת בתוכניות נגד סמים במאמץ לבלום סחר בסמים וטיפוח מריחואנה. ב-1995 חתמה ממשלת דומיניקה על הסכם לאכיפת חוק ימי עם ארצות הברית כדי לחזק את התיאום נגד הסמים, וב-1996 חתמה הממשלה על הסכמי סיוע משפטי והסגרה משותפים במטרה להגביר את המאמצים המשותפים למאבק בפשיעה בינלאומית. ההערכה היא כי 4,500 אמריקאים מתגוררים במדינה.

מבין פקידי ובעלי התפקידים בשגרירות האמריקנית בדומיניקה נמנים:
* שגרירה - מרי מ. אוריסמן
* סגן מפקד המשלחת - ו. פ. גארזה
* יועץ פוליטי/כלכלי - איאן קמפבל
* קונסול כללי - קלייד הווארד ג'וניור
* נספח עבודה אזורי - ג'ייק אלר
* קצין יחסי הציבור - ג'ון רוברטס
* מנהלת חיל השלום—קייט רפטרי

## ייצוג
* לארצות הברית אין שגרירות רשמית בדומיניקה.
* השגריר ופקידי השגרירות הם תושבי ברבדוס, אשר נוסעים לעיתים קרובות לדומיניקה.

## ראו גם
* הסכם הסחר החופשי של צפון אמריקה
* הקהילייה הקריבית
* יחסי החוץ של ארצות הברית
* יחסי ארצות הברית–ברבדוס

## קישורים חיצוניים

* ההיסטוריה של דומיניקה - יחסי ארצות-הברית
* מחלקת המדינה של ארצות הברית - חבר העמים של דומיניקה

קטגוריה:ערכים ללא קטגוריות פיזיות - יחסי חוץ
ארשגוהי טאוטיג

**ארשקוהי תאודיק** (בארמנית: **Արշակուհի Թեոդիկ**, 1875-1922) הייתה עובדת סוציאלית ארמנית, מחנכת, פובליציסטית, סופרת, ומתרגמת.

## ביוגרפיה
שמאל|ממוזער|230 פיקסלים
ארשגוהי טאוטיג נולדה בשם ארשגוהי צזווקיאן בשכונת אורטקוי של איסטנבול ב-1875. אחרי לימודי בית הספר היסודי, נסעה לאנגליה ולמדה בתיכון בצפון יורקשייר. אחרי זה, נסעה לפריז כדי להשלים את השכלתה הגבוהה. בזמן שהותה שם, תרמה למילון הצרפתי-ארמני של ג. לוסיאן כחוקרת שפה. היא אז חזרה לאיסטנבול כדי להמשיך את השכלתה. שם, היא התחילה את הקריירה שלה כסופרת, כשהיא מפרסמת את עבודותיה בכתבי העת והעיתונים הארמנים המובילים לספרות ודעה, ביניהם "צאגהיג" (פרח), "מנזומה", ביזנטיון", ו"ג'מנאק" (זמן).

ב-1902, היא נישאה לסופר והפובליציסט הארמני הנודע, טאוטיג. כשהוא נכלא על ידי העות'מאנים, היא חלתה. היא נשלחה ללוזאן, שווייץ, להבראה, שם המשיכה לחיות עד 1922. נאמר עליה שמילותיה האחרונות היו "אנחנו כולנו קורבנות", כשהיא מתייחסת לרצח העם הארמני.

## עבודתה
טאוטיג הייתה חברה ב"אזקנוור האיוהאטס אנגרוטיוני", ארגון ארמני שפעל למען הקמת והפעלת בתי ספר לבנות באזורים בעלי אוכלוסיות ארמניות באימפריה העות'מאנית. ב-1909, הארגון קיבל את הידיעה לגבי הטבח של הארמנים בידי הטורקים במחוז אדאנה, וביקש לסייע בכל דרך אפשרית. טאוטיג נסעה לאדאנה, ודיווחה על הזוועות שראתה שם. כשחזרה לאיסטנבול, היא פרסמה דו"ח וספר קצר "חודש בקיליקיה", ב-1910. היה זה הדיווח הראשון מידי עד ראייה לגבי המצב שם. טאוטיג גם סייעה לבעלה בעבודתו בפרסום כתב העת שלו, "האלמנק הארמני" ובמחקר שלו על התרבות והדת הארמנית.

## קישורים חיצוניים

## הערות שוליים

קטגוריה:ילידות 1875
קטגוריה:סופרות ארמניות
קטגוריה:מתרגמות
קטגוריה:עובדות סוציאליות
קטגוריה:נפטרות ב-1922
טחן פר

**טחן פר** (שם מדעי: *Aetomylaeus bovinus*) הוא מין בטאי ממשפחת הטחניים החי במימי האוקיינוס האטלנטי לחופי אירופה עד אפריקה וכן בחופי מזרח אפריקה באוקיינוס ההודי.

טחן זה הוא בעל זנב ארוך וסנפירי חזה דמויי-כנפיים רחבות ובעל ראש שמזכיר מעט ראש של פר, מה שנתן לו את שמו. אורכו המרבי של הטחן 220 ס"מ לנקבות ו-150 ס"מ לזכרים ומשקלו עד 116 ק"ג, כשהנקבות גדולות וכבדות מהזכרים. הטחן דומה במראהו לטחן נקוד, אך כהה יותר. צבעו חום כהה עם נקודות לאורך גופו והוא בעל חוטם ארוך ופה משופע כלפי מעלה. אזור העיניים רחב ונמצא נמוך. הזנב ארוך מאוד ועוזר לטחן לשחות.

הטחן שוחה מעל קרקעית הים, עד עומק 65 מ', ומחפש את מזונו המצוי בחול הים. הוא אוכל חסרי חוליות שונים לרבות מיני דגים קטנים, סרטנים, פראונים, צדפות, חלזונות וסילוניות.

הוא חי בין חופי אירופה לאפריקה מפורטוגל עד גינאה, וכן מצוי לעיתים בתוך הים התיכון והים השחור. הוא מצוי גם בדרום אפריקה מקייפטאון ודרומה לעבר האוקיינוס ההודי עד למוזמביק, חופי דרום קניה והאי זנזיבר.

אוכלוסייתו של הטחן נמצאת בירידה דרמטית בים התיכון, אך אין מספיק מידע על האוכלוסייה כדי לקבוע באיזו סכנה הוא מצוי.

## קישורים חיצוניים

## הערות שוליים

קטגוריה:בעלי חיים שתוארו ב-1817
קטגוריה:טחניים
קטגוריה:טקסונים שתוארו בידי אטיין ז'ופרואה סנט-אילר
קטגוריה:מגה-פאונה של האוקיינוס האטלנטי
יחסי דומיניקה–ספרד

**יחסי [[דומיניקה]]–[[ספרד]]** הם היחסים הדו צדדיים בין שתי המדינות.

## היסטוריית היחסים
כריסטופר קולומבוס הגיע לדומיניקה ב-3 בנובמבר 1493, כאשר היה האי הראשון שהתגלה בנסיעתו השנייה לאמריקה. השם שקיבל האי נגזר משמו של יום השבוע שבו גילה אותו, ביום ראשון (בספרדית: Domingo). ספינות ספרדיות הגיעו לעיתים קרובות במהלך המאה ה-16, אך התנגדות עזה מצד הקריבים הסיגה את ספרד ממאמציה להתיישב שם.

היחסים הדו-צדדיים מרוכזים במסגרת חברותה של דומיניקה בארגונים בינלאומיים, בפרויקטים של שיתוף פעולה בהיקף אזורי ובחילופי מועמדות בארגונים רב-צדדיים. שיתוף הפעולה מתועל באופן כללי באמצעות הקרן המשותפת של ספרד עם הקהילייה הקריבית של הסוכנות הספרדית לשיתוף פעולה בינלאומי בפיתוח, המפעילה פרויקטים אזוריים. אף על פי שאף פרויקט ספציפי לא מפותח על האי עצמו, המטרה היא שדומיניקה תהנה מפרויקטים בהיקף אזורי, כגון מרכז CEATA למצוינות עבור טכנולוגיה מתקדמת בחקלאות, הממוקם בג'מייקה.

בשנת 2008 חתמה מזכירות ארגון מדינות המזרח הקריבי (OECS) על הסכם עם בית הספר הספרדי הדיפלומטי לייעץ על היווצרות הקריירה הדיפלומטית ועל שירות החוץ של המדינות החברות ב-OECS.

בחודש דצמבר 2009, אישרה מועצת השרים מענק בסך 50,000 יורו לתמיכה בהקמת בית ספר דיפלומטי עתידי של ה-OECS ושירות חוץ משותף עתידי של המזרח הקריבי.

## ייצוג
* לדומיניקה אין שגריר תושב בספרד, וזו מיוצגת בה באמצעות שגרירות דומיניקה בבריטניה.
* לספרד אין שגריר תושב בדומיניקה, ושגרירות ספרד בקינגסטון, ג'מייקה מוכרת למדינה זו. בנוסף, לספרד יש קונסוליה בדומיניקה.
## הערות שוליים

קטגוריה:ערכים ללא קטגוריות פיזיות - יחסי חוץ
פאלאצו ג'וסטי (ונציה)

**פאלאצו ג'וסטי** (באיטלקית: **Palazzo Giusti**) המכונה גם בשם **פאלאצו מיאני קולטי ג'וסטי** (באיטלקית: **Palazzo Miani Coletti Giusti**) הוא ארמון הבנוי בסגנון נאו-קלאסי, הממוקם על גדת התעלה הגדולה, בין קא' ד'אורו ופאלאצו פונטאנה רצוניקו, ברובע קאנארג'ו בוונציה שבאיטליה.

## תיאור המבנה
250px|ממוזער|ימין|הפסלים בחזית המבנה
הארמון תוכנן על ידי האדריכל אנטוניו ויסנטיני. לארמון ארבע קומות, כאשר בקומת הקרקע, בין קשתות הכניסה למבנה שלוש נישות המתוחמות בין עמודים דוריים, ובהן הוצבו פסלים.

## היסטוריה
הארמון נבנה בשנת 1766, ונרכש על ידי משפחת מיאני (Miani), שלימים מכרו אותו למשפחת קולטי (Coletti), ובהמשך למשפחת ג'וסטי (Giusti) - אשר רכשו גם את ארמון קא' ד'אורו הסמוך. כיום משמשים שני הארמונות את הגלריה ג'ורג'ו פראנצ'טי אלה קא' ד'אורו. קומת הקרקע שבארמון כוללת שלוש גומחות להצגת פסלים המוקפות בפילסטרים בסגנון דורי.

## קישורים חיצוניים

* מבנים לאורך התעלה הגדולה

ג'וסטי
ג'וסטי
דוד הרצוג

[ממוזער|[אבן נגף לזכרו של דוד הרצוג.]]
**דוד הרצוג **(בגרמנית: **David Herzog**; 7 בנובמבר 1869 בטרנבה שבאימפריה האוסטרו-הונגרית – 6 במרץ 1946 באוקספורד שבבריטניה) היה היסטוריון ורב מדינות שטיריה וקרינתיה.

## קורות חייו
ממוזער|לוח זיכרון
הרצוג היה הבכור משמונתם ילדיהם של סוחר הבדים של ליאופולד הרצוג ושל ססיליה זיס. בטרנבה, עיר הולדתו, למד מ-1876 עד 1881 בבית הספר היסודי, ובשנים 1881 עד 1889 בגימנסיה של הנסיך-ארכיבישוף. מ-1889 הוא למד באוניברסיטת ברלין בלשנות שמית, וב-4 בינואר 1894 קיבל תואר דוקטור לפילוסופיה. ב-1896 עבר ללמוד בפריז ושנים 1899-1900 למד בווינה.

מועצת הקהילה היהודית של גראץ בחרה בו ב-20 באוקטובר 1907 כיורשו של סמואל מיזאם (Mühsam) בתור הרב החדש של שטיריה וקרינתיה, ועד 1918 גם של קרניולה. בשנת 1909 החל הרצוג את עבודתו במסגרת משרתו באוניברסיטת קרל-פרנץ גראץ ולימד עד 1938, עברית וערבית; בבתי ספר לימד היסטוריה ואת מקצועות היהדות, כך למשל לימד בגימנסיה האקדמית של גראץ (Akademisches Gymnasium). בשנת 1926 מונה הרצוג לפרופסור באוניברסיטה.

במהלך כהונתו, הקהילה היהודית בגראץ הגיעה לשיאה. כתבי עת יהודיים פורסמו בגראץ, בבית הקברות היהודי נחנך ב-1910 אולם טקסים, ובשנת 1914 נחנך בית כנסת לימות החורף בבניין משרדים של הקהילה היהודית. מספר התושבים היהודיים בעיר ב-1910 היה 1,971 איש (1.3% מכלל האוכלוסייה של גראץ). המספר ירד אחרי מלחמת העולם הראשונה, עקב הזדקנות, שיעור הילודה, עלייה לארץ ישראל, אישים שעזבו את הקהילה היהודית, שסבלבה מאנטישמיות גוברת, שהובילה להתקפות חוזרות ונשנות על עמותות ואישים יהודים.

אחרי האנשלוס של אוסטריה ב-1938, נעצר הרצוג בגל הראשון של מעצרים, ביחד עם חתן פרס נובל אוטו לוי ורבים אחרים. החוויות שנלוו ל-14 יום של מעצר וליל הבדולח הכריחו אותו ואת אשתו לעזוב את אוסטריה ב-20 בדצמבר 1938. במסע שבמהלכו עבר בווינה, בהולנד ובדובר, הוא היגר ללונדון, שם הוא גר במשך שנה בבית צנוע. ב-1940 הוא עבר לאוקספורד, שם עבד באוניברסיטה, וחידש את מחקרו המדעי.

קיבל אותות הצטיינות רבים של אוסטרו-הונגריה ושל אוסטריה. ב-1988 הוקמה באוניברסיטת גראץ "קרן דוד הרצוג", שמטרתה סיוע להבנה בין-תרבותית – במיוחד ביחס לתרבות היהודית. מאז 2005 ישנם סניפים של הקרן בכל האוניברסיטאות בשטיריה. הכיכר שמול בית הכנסת של גראץ נושאת את שמו.

ב-16 באוגוסט 2016 הניח גונטר דמניג ברחוב רדצקי 8 בגראץ אבן נגף לזכרו של הרצוג.

## חיבוריו

## לקריאה נוספת

## קישורים חיצוניים

* ביוגרפיה עם תמונתו באתר אוניברסיטת גראץ
* דוד הרצוג, רב
* דוד הרצוג באתר אבני הנגף של גראץ
* 

## הערות שוליים

קטגוריה:סגל אוניברסיטת אוקספורד
קטגוריה:יהודים אוסטרו-הונגרים
קטגוריה:רבנים אוסטרים
קטגוריה:גראץ: אישים
קטגוריה:אוסטרים שנולדו ב-1869
קטגוריה:נפטרים ב-1946
אבלטון

**אבלטון AG** היא חברה המבוססת בברלין המייצרת ומפיצה את תוכנת אבלטון לייב להפקה מוזיקלית, ספריות סימפולים והקונטרול אבלטון פוש.

## היסטוריה
אבלטון נוסדה בשנת 1999 על ידי גררד בלס, רוברט הנקה וברנרד רוגנדורף. לאחר שבלס עבד על הריאקטור של Native Instruments, הקים את אבלטון והשיק את תוכנת הלייב בשנת 2001. בלס נשאר המנכ"ל של אבלטון עד היום. המשרד הראשי של אבלטון ממוקם במחוז מיטה בברלין, גרמניה והמשרד השני ממוקם בפסדינה, קליפורניה.

במרץ 2007, אבלטון החלה לשתף פעולה עם חברת Cycling '74, היוצרים של תוכנת Max/MSP ושנתיים מאוחר יותר, הושק "Max for Live" המאפשר ליצור פאצ'ים של Max/MSP ישירות מתוך לייב. הפאצ'ים פועלים בדיוק כמו תוספים חיצוניים ותומכים בשמירת פריסטים, אוטומציות ותכונות נוספות.

אבלטון לייב נמצאת כרגע בגרסתה ה-12. ישנן שלוש גרסאות של התוכנה הניתנות לרכישה. לייב 12 סטנדרט (הכוללת את הפונקציות הבסיסיות להכנת מוזיקה), לייב 12 סוויט (הכוללת את כל הכלים והאפקטים של אבלטון לייב בתוספת Max for Live) ולייב 12 אינטרו (גרסה מצומצמת של התוכנה עם מספר מוגבל של ערוצים ואפקטים). אבלטון לייב מסוגלת לעבוד עם מספר רב של כלי MIDI וכלים וירטואליים.

בשנת 2013, החברה שיתפה פעולה עם אקאי ליצירת כלי הפוש עבור לייב. הכלי מאפשר גישה לכל פרט בתוכנה מיחידה אחת, ניגון תווים ועוד. שנתיים מאוחר יותר החברה הפסיקה לעבוד עם אקאי והשיקה את הגרסה השנייה של הפוש הכוללת מסך צבעוני ואינטגרציה יותר טובה עם לייב.

רשימת האמנים המפורסמים שמפיקים על התוכנה כוללת את KSHMR ,Skrillex, 7skies ועוד.

אבלטון נוהגת לקיים שיעורים וסמינרים בעזרת מדריכים אשר החברה מסמיכה.

## קישורים חיצוניים

* 

## הערות שוליים

קטגוריה:חברות תוכנה גרמניות
קטגוריה:תוכנות עריכת אודיו
קטגוריה:מוזיקה אלקטרונית
מאיר מרדכי ברך

**מאיר מרדכי בֶּרְךְ** (בכתיב היידי, שנהג בזמנו: **בערךְ**; בכתב לטיני: Berch; י' בטבת תרכ"ז, 18 בדצמבר 1867 – נספה בשואה, כנראה בין 1939 ל-1943) היה סופר עברי, יהודי פולני.

## ביוגרפיה
נולד בעיירה רוֹס  בפלך גרודנו שבאימפריה הרוסית לאליהו ראובן ברך.

למד אצל הרב המקומי ובישיבות, במקביל החל בסתר לעסוק בלימודי תנ"ך ועברית. לאחר נישואיו לצביה אוסוביצקי עלה לארץ ישראל, אך שב מיד לרוסיה והשתקע בביאליסטוק, שם התפרנס מהוראת עברית לילדי עשירים ושם חי ופעל רוב ימיו.

את סיפוריו פרסם בתדפיסים וכסיפורים בהמשכים בעיתונות העברית בת התקופה.

לברך ורעייתו נולדו שני בנים ושתי בנות. הוא נספה בשואה בלוקוב.

## כתביו
* **האלמות**: יכיל ספורים קטנים למקרא לבני הנעורים, ורשה: האחים שולדברג, תרנ"א
* **יעקב: חלום או אגדה**, ורשה: עבריה (סדרת ביבליותיקה קטנה, 3), דפוס י. אדלשטיין, תרס"ח
* **שושנה: אגדה**, ורשה: עבריה (סדרת ביבליותיקה קטנה, 9), דפוס י. אדלשטיין, תרס"ח
* **[https://polona.pl/item/ktavim-sipurim-tsiyurim-zikronot-reshamim-homer-mikra-mat-im-gam-le-noar-ha-lomed,OTgwNjk5NzM/0/#info:metadata כתבים]**, לוקוב, תרצ"ח

## קישורים חיצוניים
* 
* תמונתו של מ. מ. ברך בתוך קבוצת עיתונאים בני ביאליסטוק, ביאליסטוק 1929, באלבום היזכור "ביאליסטוק בילדער אלבום", ניו יורק, 1951, עמ' 122 (באתר ספריית העיר ניו יורק) 

;מכתביו
* 
* 

## הערות שוליים

קטגוריה:סופרים כותבי עברית
קטגוריה:יהודים פולנים
קטגוריה:יהודים בשואה: פולין
קטגוריה:סופרים ומשוררים שנספו בשואה
קטגוריה:פולנים שנולדו ב-1867
קטגוריה:פולנים שנפטרו ב-1939
טריגון (סוג)

**טריגון** (שם מדעי: *Dasyatis*; מלטינית: "בטאי מרקד") הוא סוג של דג סחוס ממשפחת הטריגוניים. 
## מאפינים
לטריגונים גוף שטוח, עיניים בולטות, וזנבות דקים, לרוב ארוכים, דמויי שוט שבקצותיהם נמצא קוץ משונן שבסופו בלוטות ארס. סוגי דג הטריגון שונים בגודלם, לדוגמה הזן טריגון אטלנטי, שרוחבו המלא הוא בין 25 ל-75 ס"מ לעומתו הזן טריגון קצר זנב האוסטרלי אשר מגיע לרוחב מקסימלי של כשני מטרים ואורך של כארבעה מטרים. 

למרות גודלו של הטריגון, עדיין נטרף על ידי חיות ים גדולות יותר בעיקר על ידי כרישים, כאשר פעמים רבות נמצאו עוקץ זנביהם של טריגונים בפיהם של כרישים. עקיצה מזנב הטריגון היא רעילה ומתבטאת בפציעה פיזית שתחושתה כדקירת סכין ובתגובה של עור אדום וכואב. הכאב מהפציעה יכול להיות עז ואף עלול לגרום למוות. 

דגי הטריגון חיים בימים טרופיים כשכמה מינים חיים בימים ממוזגים יותר. חלק מהמינים עולים לשפכי נהרות וחלקם אף חיים הרבה זמן במים מתוקים. הם ניזונים בעיקר מתולעים, דגים, רכיכות וחסרי חוליות ימיים הקבורים בחול הימי.

בשנת 2016 הוחלט למיין מחדש את בני הסוג ולהעביר חלק מהמינים לסוגים: *Bathytoshia*, *Fontitrygon*, *Hemitrygon*, *Hypanus*, ו-*Telatrygon*.

## מינים

## קישורים חיצוניים

* טריגון, באתר "החצי הכחול" של החברה להגנת הטבע
* , הפועלת למען שימור הכרישים והבטאים לאורך חופי ישראל

## הערות שוליים

קטגוריה:בעלי חיים שתוארו ב-1810
קטגוריה:טקסונים שתוארו בידי קונסטנטין סמואל רפינסק
קטגוריה:טריגוניים
קוף עכביש חום

**קוף עכביש חום** (שם מדעי: *Ateles hybridus*) הוא מין של פרימט ממשפחת קופי עכביש החי בצפון אמריקה הדרומית ביערות מערב ונצואלה וקולומביה. הוא מצוי בסכנת הכחדה בטבע עקב פגיעה בבית גידולו.

אורך הקוף 50 ס"מ עם זנב באורך 75 ס"מ, יותר מכל הגוף. הזכרים גדולים מעט מהנקבות ומשקלם עד 7.9–9 ק"ג, בעוד הנקבות שוקלות 7.5–9 ק"ג. קופים אלה כשמם בעלי פרווה חומה וראשים כהים.

הם חיים בצמרות העצים וכמעט לא יורדים לקרקע. מזונם מצוי על העצים וכולל בעיקר עלים ופירות. הם יאכלו גם דבש, צוף מפרחים וחרקים כמו טרמיטים וזחלי דבורים. טורפיהם העיקריים הם היגואר, הפומה, עיט הרפיה ועיט גואני מצויץ.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1829
קטגוריה:טקסונים שתוארו בידי איזידור ז'ופרואה סנט-אילר
קטגוריה:קופי עכביש
קטגוריה:קולומביה: יונקים
אבן משתלבת (גבול לבנון)

פרויקט **אבן משתלבת** הוא מכשול הנדסי שנבנה על ידי צה"ל לאורך גבול ישראל–לבנון, ושינוי תוואי השטח במטרה להקשות על חזבאללה לפלוש לשטח ישראל כאשר תפרוץ מלחמה בין ישראל לארגון.

מכשול ההפרדה כולל גדרות, חומת בטון מודולרית שגובהה נע בין 7 ל-9 מטרים, סוללות עפר, מגדלי פילבוקס ממוגנים, עשרות מצלמות ואמצעים טכנולוגיים נוספים לאיסוף מודיעין. המכשול החדש נבנה בדומה למכשול החדש שהקימה ישראל בשנים האחרונות סמוך לעזה.

באפריל 2020 הושלמו בנייה של כ-15 ק"מ של חומה (התקציב שאישרה עד כה המדינה הספיק לאורך זה בלבד), זאת מתוך כ-130 הקילומטרים של גבול. מנהלת גדר ההפרדה טוענת כי חסר 1.7 מיליארד שקל חדש להשלמת הפרויקט כולו לאורך כל הגדר כולה. לחומה הנבנית יש חלק תת-קרקעי, שמעליו 6 מטרים של חומה יצוקה ושלושה נוספים של מוטות ברזל.

מתוך 15 הק"מ של הפרויקט: כ-5.2 ק"מ הם סביב הגדר שמראש הנקרה ועד שלומי, וכ-4.6 ק"מ באזור המזרחי, הם מסביב לגדר שבסמוך למטולה ומשגב עם.

## ראו גם
* המכשול נגד מנהרות בגבול רצועת עזה
* גדר הגבול ישראל–מצרים
## קישורים חיצוניים
* 
* 

## הערות שוליים

קטגוריה:ישראל: מחסומי הפרדה
קטגוריה:מכשול מעבר גבול
קטגוריה:לוחמת מנהרות בסכסוך הישראלי-ערבי
קטגוריה:גבול ישראל–לבנון
גנון לבן-אף גדול

**גנון לבן-אף גדול** או **גֵּנוֹן לְבֶן-אַף** (שם מדעי: *Cercopithecus nictitans*) הוא מין של קוף מהסוג גנון שבמשפחת קופים בעלי זנב המצוי ביערות אגן הקונגו, אך גם בכמה סוואנות. הקוף דומה למין גנון לבן-אף קטן אך גדול יותר.
## מאפיינים
קופים אלה חיים בחבורות גדולות ביער הגשם לצד קופים אחרים כמו גנונים אחרים. החבורה עוזרת לבני הקבוצה להישמר מטורפים כמו נמרים, עופות דורסים ונחשים גדולים. כשאחד הקופים רואה טורף הוא קורא באזעקה משותפת הגורמת לשאר הקופים להימלט. הקופים עצמם חיים בחבורה שבה שולט זכר גדול על כמה נקבות וצאצאיהם.

קוף זה מגיע לאורך 43–70 ס"מ ולמשקל של 4.6 ק"ג בנקבות ו-6.7 ק"ג בזכרים. פניהם צבועים בכחול עם עפעפיים כתומות בהירות ואף לבן, מהם קיבלו את שמם. האוזניים שחורות והשיער שסביבם כהה.

קופים אלה ניזונים בעיקר מפירות שהם מוצאים ביער אך לא יהססו לגוון בכל מזון אפשרי.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי קארולוס לינאוס
קטגוריה:גנונים
קטגוריה:בעלי חיים שתוארו ב-1766
קטגוריה:הרפובליקה של קונגו: יונקים
קטגוריה:הרפובליקה הדמוקרטית של קונגו: יונקים
קטגוריה:יונקים ביערות הגשם האפריקאים
מיכאל יששכר אנקווה

הרב **מיכאל יששכר אנקווה** (1895, תרנ"ה – פברואר 1972) היה רבה הראשי של מרוקו, נשיא ואב בית הדין הרבני העליון בה.

## ביוגרפיה
נולד בסלא שבמרוקו כבן יחיד מבין שתי בנות לרב רפאל אנקווה, רבה הראשי של מרוקו. אמו הייתה בתו של הרב יששכר אצראף. על לידתו מסופר כי לאחר שאביו נשאל מדוע אין לו בן ממשיך, ביקר בקברו של רבי עמרם בן דיוואן והתפלל שיוולד לו בן.

את לימודיו התורניים למד בעיקר מאביו, ולאחר פטירתו, מונה לצד הרב שאול אבן דנאן לכהן כסגנו של הרב יהושע ברדוגו, שכיהן כיושב ראש בית הדין הגבוה לערעורים ברבאט. עם פטירת האחרון, התבקש הרב אנקווה להתמנות במקומו כרבה הראשי של מרוקו, אך סירב כמנהג אביו, והותיר את התפקיד לרב שאול אבן דנאן.

עם עליית הרב שאול אבן דנאן לישראל בשנת 1964 (ה'תשכ"ד), מונה הרב אנקווה למחליפו כראש הדיינים, כנשיא וכאב בית הדין של מרוקו וכרבה הראשי.

הלך לעולמו בראש חודש אדר ה'תשל"ב.

את תפקידו ברבנות המשיך הרב שלום משאש.

## לקריאה נוספת
* שמעון ואנונו, **[[ארזי הלבנון - אנציקלופדיה לגאוני ספרד|ארזי הלבנון - אנציקלופדיה לגאוני וחכמי יהדות ספרד והמזרח]]**, ה'תשס"ו, חלק ג', עמ' 1442

## קישורים חיצוניים
* שאול טנג'י, סלה - שושלת אנקווה, עמ' 21, בגיליון הדיגיטלי יהדות מרוקו - מסורת, הגות ואמנות, בהוצאת הפדרציה העולמית של יהדות מרוקו
* אזכרה לרב מ.י. אנקווה, עיתון דבר, 28 במרץ 1972

קטגוריה:אבות בתי דין
קטגוריה:מרוקו: רבנים ראשיים
קטגוריה:רבאט: רבנים
קטגוריה:ילידי 1895
קטגוריה:נפטרים ב-1972
מחבטן אפור

**מחבטן אפור** (שם מדעי:  ***Taeniura grabatus***) הוא מין דג סחוס ממשפחת הטריגוניים הקרוב למין טריגון שחור-נקודות.
## מאפיינים
הוא מצוי בעיקר במי האוקיינוס האטלנטי המזרחי ובים התיכון. הטריגון מצוי ממאוריטניה עד אנגולה וגם ליד האיים הקנריים, מדיירה וכף ורדה. דווח שהוא נמצא גם בים סוף והאוקיינוס ההודי, אך כנראה מדובר בשגיאה. הוא מצוי בדרך כלל במים בעומק 30–100 מטרים והוא חי קרוב לקרקעית הים.

טריגון זה יכול להגיע לאורך 1.5–2.5 מטרים, רוחב סנפירים של 1 מטר ומשקל מרבי של 150 ק"ג. הוא בעל זנב ארוך המסתיים בעוקץ דוקרני וסנפירי חזה מעוגלים. כמו רוב הטריגונים הוא משריץ צאצאים חיים. טרפו כולל סרטנים, דגים קטנים ורכיכות הקבורים בחולות.

## קישורים חיצוניים

## הערות שוליים

קטגוריה:בעלי חיים שתוארו ב-1817
קטגוריה:טקסונים שתוארו בידי אטיין ז'ופרואה סנט-אילר
קטגוריה:טריגוניים
קטגוריה:מגה-פאונה של האוקיינוס האטלנטי